section_heading: Lišće prekriva Lisabon, kriza
paragraph_text: LP Lišće prekriva Lisabon snimaju u ljubljanskom studiju Tivoli i produciraju ga uz pomoć Tonija Jurija. Ploča je dobila naslov po ljubavnom romanu Barbare Kartland, a sedamnaest novih pjesama predstavile su sasvim drugačiji Električni orgazam koji se prepustio viđenju nove psihodelije. Naslov svake pjesme bila je samo jedna riječ, a u pjesmama Afrika i Alabama (s tekstualnom potkom Bertolta Brechta u viđenju The Doors) dio teksta uz Gileta otpjevao je Ljuba. U pjesmi Dokolica Gile je iskoristio tekst iz neke sociološke knjige dok se u temama Leptir, Podstanar i Odelo bavio klasičnim urbanim otuđenjima. U pjesmama Alabama i Leptir gostovao je trubač Petar Ugrin. LP je propratio singl s pjesmom Dokolica kao i dub verzijom iste pjesme. U jesen 1983. godine Piko i Gile su pod utjecajem njujorške underground scene, pod imenom Hijene, snimaju ploču WooDoo za početnike. Nezadovoljni tretmanom izdavačkih kuća, materijal nisu objavili ali su te pjesme snažno inspirirale kasniji album Distorzija. Sljedeći diskografski korak Orgazma bio je pomalo neočekivani album Les Chansones Populaires na kojemu su obradili Bowievu The Man Who Sold The World (otpjevao ju je Ljuba Đukić), Metal Guru (T. Rex), When The Music's Over (The Doors) i druge. Pjesma Locomotion postaje hit. Osam obrada producirali su Gile, Ljuba, Toni Jurij i Piko koji je svirao i bubnjeve, jer je Čavke bio u zatvoru. Na turneji s njima opet je nastupao Mango. Kada se Čavke vratio u grupu, uoči snimanja albuma Kako bubanj kaže napustio ih je Jovec. Po objavljivanju ploče 1984. godine iz grupe je otišao Ljuba koji se preselio u New York. Produkciju albuma Kako bubanj kaže radili su Gile i Grof, a kao gosti učestvovali su Ivan Pajević (gitara), Piko Stančić (bubnjevi), Goran Pojatić (klavir), Kire Mitrev (trombon), Ivan Švager (saksofon) i Goce Dimitrovski (truba). Kao pjevači su se smjenjivali Gile i Ljuba. Materijal ih je vratio na vrijeme The Rolling Stonesa s početka sedamdesetih, što su prikazali i dizajnom omota. Na ploči je i pjesma Fras u šupi kao zvučni dio trilogije u okviru koje je David Albahari napisao istoimenu zbirku priča, a Miloš Komadina u svojoj zbirci Etika trave pjesmu istog naziva. Sve pjesme je napisao Gile, a Čavke je uradio muziku za Pričam o tebi. Prodaja albuma je vrlo loše prošla, te zbog toga zapadaju u krizu. U grupi je kraće vrijeme gitaru svirao Ivan Pajević, zatim Nikola Čuturilo, dok se na tom mjestu nije ustalio Branislav Petrović Banana. Uoči snimanja albuma Distorzija 1986. godine od grupe i muzike odustao je Grof, a na mjesto basiste došao je Zoran Radomirović Švaba.